Kortlys vir SAUK-raad bekend gemaakSAUK-gebou in Kaapstad Foto: Maroela Media Die parlementêre portefeuljekomitee oor kommunikasie het ’n kortlys van 12 mense bekend gemaak om die vier vakante posisies op die SAUK-raad te vul. Die vier vakante posisies op die ewig onstabiele raad het ontstaan weens drie bedankings en een persoon wat haar aanstelling van die hand gewys het. Die drie bedankings was Rachel Kalidass (omdat sy meen die nominasie van iemand soos Alan Mukoki, oor wie se kop verskeie bewerings van korrupsie en bedrog hang, as SAUK-hoofamptenaar is onaanvaarbaar), die ANC-ampsdraer Febe Potgieter-Gqubule en die sakeman Victor Rambau van SA Brouerye. Een raadslid, Nomvuyiso Batyi, het besluit om nie haar aanstelling te aanvaar nie. Tydens ’n vergadering vanoggend het die portefeuljekomitee 12 mense gekortlys met wie daar volgende Dinsdag onderhoude gevoer sal word vir die vier vakatures. Phumzile van Damme, DA-LP en lid van die portefeuljekomitee, het gesê haar party sal mense nomineer wie se integriteit onkreukbaar is, kundigheid onbesproke en verbintenis tot openlikheid en onpartydigheid volkome is. Die twaalf genomineerdes op die kortlys is: * Kevan Jones, uitvoerende direkteur van die Suider-Afrikaanse Kommunikasie-industrievereniging; * Adv. Benito Lekalakala, voorheen van die Gautengse Dobbelraad en Standard Bank, en tans sekretaris van die Ekurhuleni Metroraad; * Thabo Leshilo, oudredakteur van die koerant Pretoria News; * Diliza Madikiza, skrywer en navorser met ’n MBA van die Universiteit van Liverpool; * Unathi Magwentshu, finansiële direkteur van Masana Petroleum Solutions; * Vuyokazi Makhubalo, ’n geoktrooieerde rekenmeester; * Mathews Mofokeng van die Internasionale Finansieringskorporasie, vroeër verbonde aan die regsfirma Edward Nathan Sonnenberg; * Bernedette Muthien, ’n stryder vir vroueregte; * Mergen Naidoo, ’n senior bankamptenaar; * Thozama Nene, groephoof: menslike hulpbronne by KTH; * Michael Nurick, ’n geoktrooieerde rekenmeester en finansiële hoofamptenaar van die Goldrush-groep; en * Jasmina Patel, direkteur van interne oudit aan die Universiteit van Limpopo.